Apstiprināts ar

Jelgavas pilsētas domes

30.04.2015. lēmumu Nr. 5/6

**Nolikums**

**„Jelgavas pilsētas pašvaldības kapitālsabiedrību un kapitālsabiedrību, kurās pašvaldībai pieder kapitāla daļas (akcijas), valdes un padomes locekļu nominēšanas kārtība”**

Izdots saskaņā ar Publiskas

personas kapitāla daļu un kapitālsabiedrību

pārvaldības likuma 37.panta pirmo daļu

un likuma „Par pašvaldībām” 61.pantu

**I. Vispārīgie jautājumi**

1. Nolikums nosaka:
   1. kārtību, kādā veic pretendentu atlasi valdes locekļa amatam Jelgavas pilsētas pašvaldības kapitālsabiedrībā (turpmāk – Kapitālsabiedrība);
   2. nosacījumus valdes un padomes locekļu izvirzīšanai kapitālsabiedrībās, kurās Jelgavas pilsētas pašvaldībai pieder kapitāla daļas (akcijas);
   3. Jelgavas pilsētas pašvaldības kapitālsabiedrību valdes locekļu nominācijas komisijas uzdevumu, tiesības, struktūru un darba organizācijas kārtību.
2. Nominēšanas kārtību nepiemēro:
   1. ja, izvērtējot Kapitālsabiedrības valdes locekļa iepriekšējā pilnvaru termiņā paveikto, pašvaldības kapitāla daļu turētāja pārstāvis nolēmis izvirzīt viņu uz nākamo pilnvaru termiņu, un minētā persona atbilst nolikuma 19.1., 19.2., 19.3., 19.4. un 19.6.punkta prasībām;
   2. ja nepieciešams nodrošināt Kapitālsabiedrības pārvaldes institūcijas rīcībspēju, un valdes locekļa pretendentu atlasi nav iespējams veikt nolikumā noteiktajā termiņā;
   3. pašvaldības kapitāla daļu turētāja pārstāvim izvirzot valdes vai padomes locekļa amata kandidātu kapitālsabiedrībā, kurā Jelgavas pilsētas pašvaldībai pieder kapitāla daļas (akcijas). Šajā gadījumā pašvaldības kapitāla daļu turētāja pārstāvis nodrošina, ka viņa izvirzītā persona atbilst nolikuma 19.1., 19.2., 19.3., 19.4. un 19.6.punkta prasībām.
3. Nolikuma 2.2.punktā noteiktajā gadījumā pašvaldības kapitāla daļu turētāja pārstāvis nodrošina, ka:
   1. ieceltā persona atbilst nolikuma 19.1., 19.2., 19.3., 19.4. un 19.6.punkta prasībām;
   2. ieceltā persona valdes locekļa amata pienākumus pilda līdz brīdim, kad nolikumā noteiktajā nominēšanas kārtībā pašvaldības kapitāla daļu turētāja pārstāvis amatā ieceļ viņu vai citu personu.
4. Pretendentu nomināciju Kapitālsabiedrības valdes locekļa amatam nodrošina Jelgavas pilsētas domes (turpmāk – Dome) izveidota Jelgavas pilsētas pašvaldības kapitālsabiedrību valdes locekļu nominācijas komisija.

**II. Jelgavas pilsētas pašvaldības kapitālsabiedrību valdes locekļu nominācijas komisija**

1. Jelgavas pilsētas pašvaldības kapitālsabiedrību valdes locekļu nominācijas komisija (turpmāk – komisija) ir Domes izveidota pašvaldības institūcija, kas darbojas saskaņā ar normatīvajiem aktiem un šo nolikumu.
2. Komisija darbojas Domes kārtējā sasaukuma pilnvaru laikā. Komisijas sastāvu apstiprina 3 (trīs) mēnešu laikā pēc jaunievēlētās domes pirmās sēdes sasaukšanas.
3. Komisijas uzdevums ir organizēt Kapitālsabiedrību valdes locekļu pretendentu atlasi:
   1. noteikt Kapitālsabiedrības valdes locekļa amata pretendentu atlases prasības;
   2. izsludināt atklātu konkursu uz Kapitālsabiedrības valdes locekļa amatu;
   3. izvērtēt pretendentu iesniegtos dokumentus;
   4. nominēt pretendentu Kapitālsabiedrības valdes locekļa amatam.
4. Komisijas tiesības:
   1. pieprasīt no valsts un pašvaldību institūcijām, kā arī pretendentiem informāciju, kas nepieciešama komisijas uzdevumu izpildei;
   2. uzaicināt piedalīties komisijas sēdēs speciālistus ar padomdevēja tiesībām.
5. Pirms pretendentu izvērtēšanas uzsākšanas komisijas locekļi, kā arī pieaicinātais speciālists paraksta apliecinājumu, ka nav tādu apstākļu, kuru dēļ varētu uzskatīt, ka viņš ir ieinteresēts konkrēta pretendenta izvēlē vai darbībā, vai ka viņš ir saistīts ar tiem likuma „Par interešu konflikta novēršanu valsts amatpersonu darbībā” izpratnē.
6. Komisijas organizatorisko un tehnisko apkalpošanu nodrošina pašvaldības administrācija. Komisijas sekretāru nozīmē pašvaldības izpilddirektors ar rīkojumu.
7. Komisiju 7 (septiņu) locekļu sastāvā, tai skaitā komisijas priekšsēdētāju un komisijas priekšsēdētāja vietnieku, apstiprina Dome. Komisijas sastāvā iekļauj pārstāvjus no pašvaldības institūcijām.
8. Komisijas priekšsēdētājs:
   1. organizē un vada komisijas darbu;
   2. sasauc un vada komisijas sēdes;
   3. pārstāv komisiju attiecībās ar valsts un pašvaldību institūcijām un privātpersonām.
9. Komisijas priekšsēdētāja pienākumus viņa prombūtnes laikā pilda komisijas priekšsēdētāja vietnieks.
10. Komisijas sēdes var notikt, ja tajās piedalās vairāk nekā puse no komisijas locekļiem. Lēmumus pieņem ar klātesošo komisijas locekļu balsu vairākumu.
11. Komisijas sēdes tiek protokolētas. Protokolu paraksta komisijas priekšsēdētājs un komisijas sekretārs.

**III. Kapitālsabiedrību valdes locekļu nominēšanas kārtība**

1. Kapitālsabiedrību valdes locekļu pretendentu atlases procesu organizē komisija saskaņā ar pašvaldības kapitāla daļu turētāja pārstāvja rīkojumu.
2. Pretendentu atlasei rīko konkursu, kuru izsludina pašvaldības mājas lapā internetā, laikrakstos „Jelgavas Vēstnesis” un „Latvijas Vēstnesis”, norādot pretendentu atlases prasības, iesniedzamos dokumentus, pieteikšanās termiņu, tālruni uzziņām un dokumentu iesniegšanas vietu.
3. Pretendentu pieteikšanās termiņš konkursam nav īsāks par 20 kalendāra dienām no konkursa izsludināšanas dienas.
4. Pretendentu atlases procesā vērtē pretendenta atbilstību šādām pamatprasībām:
   1. pretendents ir fiziskā persona, kuras darba pieredze, izglītība un kvalifikācija atbilst noteiktajām pretendentu atlases prasībām;
   2. pretendents nav bijis sodīts par tīšu noziedzīgu nodarījumu, neatkarīgi no sodāmības dzēšanas vai noņemšanas;
   3. pretendentam, pamatojoties uz kriminālprocesa ietvaros pieņemtu nolēmumu, nav atņemtas tiesības veikt noteiktu vai visu veidu komercdarbību vai citu profesionālo darbību;
   4. tiesa pretendentu nav atzinusi par maksātnespējīgu parādnieku;
   5. pretendents pārvalda valsts valodu augstākajā līmenī atbilstoši Valsts valodas likuma prasībām un vismaz vienu svešvalodu Kapitālsabiedrības valdes locekļa uzdevumu profesionālai izpildei nepieciešamā apjomā;
   6. atbilstoša augstākā izglītība, kas nodrošina nepieciešamo zināšanu un kompetenču kopumu, lai profesionāli pildītu valdes locekļa uzdevumus Kapitālsabiedrībā;
   7. darba pieredze, kas nodrošina nepieciešamo iemaņu kopumu, lai profesionāli pildītu valdes locekļa uzdevumus Kapitālsabiedrībā.
5. Pretendentu atlases procesu var organizēt vairākās kārtās, kas ietver sākotnējo pārbaudi atbilstoši pretendentu iesniegtajiem dokumentiem, un pretendentu kompetenču izvērtējumu – interviju, lai pārbaudītu amatam nepieciešamās zināšanas un prasmes.
6. Komisija pretendentu Kapitālsabiedrības valdes locekļa amatam nominē, pamatojoties uz pretendentu izvērtējumu atbilstoši noteiktajām pretendentu atlases prasībām. Ja vairāki pretendenti iegūst vienādu vērtējumu, lēmumu pieņem ar vienkāršu balsu vairākumu.
7. Ja konkursam nav pieteicies neviens pretendents vai neviens pretendents neatbilst amatam noteiktajām atlases prasībām, komisija pieņem lēmumu par pretendentu atlases procesa izbeigšanu bez rezultātiem.
8. Komisija 2 darba dienu laikā pēc attiecīga lēmuma pieņemšanas iesniedz to pašvaldības kapitāla daļu turētāja pārstāvim.
9. Pašvaldības kapitāla daļu turētāja pārstāvis 10 darba dienu laikā pēc komisijas lēmuma saņemšanas to atbalsta vai noraida.
10. Komisija 15 darba dienu laikā pēc lēmuma pieņemšanas par to rakstiski informē visus pretendentus.
11. Pašvaldības kapitāla daļu turētāja pārstāvim ir tiesības noraidīt komisijas nominēto pretendentu, ja:
    1. tam rodas pamatotas šaubas par nominētā pretendenta zināšanu un prasmju atbilstību attiecīgās Kapitālsabiedrības valdes locekļa uzdevumu profesionālai izpildei;
    2. tā rīcībā ir informācija, kas Publiskas personas kapitāla daļu un kapitālsabiedrību pārvaldības likuma izpratnē ir uzskatāma par svarīgu iemeslu valdes locekļa atsaukšanai.
12. Nolikuma 22. un 26.punktā noteiktajā gadījumā pašvaldības kapitāla daļu turētāja pārstāvis uzdod komisijai organizēt atkārtotu pretendentu atlases procedūru.
13. Pretendentu Kapitālsabiedrības valdes locekļa amatā ieceļ pašvaldības kapitāla daļu turētāja pārstāvis.

Jelgavas pilsētas domes priekšsēdētājs A.Rāviņš